Peter Sommer
Peter Sommer, f. 28.8.1974, dansk sanger, sangskriver og musiker. Sommer dannede i begyndelsen af 2000-tallet duoen Superjeg sammen med Carsten Valentin Lassen. Duoen udsendte albummene Alt Er Ego (2002) og Øst/Vest (2003).
Efter at være gået solo, udsendte Sommer i 2004 albummet På Den Anden Side og fik herfra et gennembrud med sangen Valby Bakke. I 2006 udsendte han albummet Destruktive Vokaler og i 2008 Til Rotterne, Til Kragerne, Til Hundene. Det melankolske album Alt forladt (2013) drejer sig tematisk om en skilsmisse, Sommer gennemgik nogle år forinden.
Peter Sommer har ikke mindst vakt opsigt med sin opfindsomme behandling af det danske sprog i teksterne, og hans brug af ordspil har ført til sammenligninger med C.V. Jørgensen.